العباس جدة (مزيود ف 1955 ف فاس) كاتب مسراحي ؤ ؤستاد د لفلسفة مغريبي. كبر ف فاميلة فقيرة ؤ قرا ف ليسي بن خلدون. مشا موراها ل جامعة سيدي محمد بن عبد الله ف دار لمهراز، ؤ تخرّج ب ليصونس ف لفلسفة. ولا ؤستاد د لفلسفة ف سوق سّبت من 1980، قرّا ف عين تاوجطات عامين، ؤ ف 1991 تحوّل ل ليسي عمر بن لخطاب ف مكناس. ف 2012 نتاقل ل قنيطرة. كان كيبغي لفنون د لمسرح ؤ لفراجة من صغرو، ؤ من فاش كانت عندو 12 عام، كان كيمشي ل ساحة لماكينة ؤ ساحة باب بوجلود باش يشوف لحلاقي لي كيتعاودو فيهوم حكايات ؤ تّمتيليات، ؤ لموسيقا شّعبية، ؤ شّطيح ؤ لبوكس. كان أيضاً متبّع لعروض لمسراحية ديال لفراقي د لمسرح ف فاس، بحال لمسرح شّعبي، ليتيحاد لفني و مسرح طّاليعة، ؤ موعجاب ب مومتييلين بحال محمد تيمد ؤ محمد الكغاط. ف 1974، نضمّ ل فرقة لّيواء لمسراحي باش يولّي مومتيل. دخل ل عالم لكتابة لمسراحية ف وقت معطل نسبيا، حيت كان كيعتاقد بلي لكتابة مايقدّو عليها غير نوخبة د لموتقّافين. أول عامال مسراحي ديالو كان ف 1984 ب عنوان "درس في التاريخ".